**Y Pasg**

*(Mae croeso i chi addasu’r dafodiaith a’r eirfa i siwtio’ch plant a’ch cynulleidfa ar yr amod eich bod yn cadw’n ffyddlon at brif neges y darn).*

*Adnoddau: Mae sleidiau Ppt wedi eu paratoi i gyd-fynd â’r gwaith. Bydd angen taflunydd a sgrin.*

**Sleid 1: Teitl – Y Pasg**

Mae hi’n gyfnod y Pasg. I Gristnogion ar draws y byd mae’r Pasg yn amser i ddathlu atgyfodiad Iesu Grist. Ond i’r rhan fwyaf ohonon ni, mae’r Pasg yn amser i feddwl am wyau siocled!

Mae yna bob math o wyau Pasg i’w cael. Rhai anferth sy’n costio degau o bunnoedd, i rai bach, bach lliwgar sy’n cael eu gwerthu fesul paced yn ein siopau.

Mae’r wyau Pasg sy’n y siopau yn hysbysebu bob math o gymeriadau cartŵn a losin (phethau da / fferins) – o Sponge Bob i Barbie, o Kit Kat i Dairy Milk. Rydyn ni’n gwybod bod y siopau yn llawn o wyau Pasg ers Mis Ionawr!

**Sleid 2: Wyau Pasg gan y Meaningful Chocolate Company**

Rydyn ni eisiau siarad am wyau Pasg arbennig iawn (*cyfeirio at y sgrin*). Wyau Pasg sy’n dweud wrth bobl am wir ystyr y Pasg Cristnogol ac sy’n helpu pobl dlawd ar hyd a lled y byd.

**Sleid 3.**

Mae’r wyau yn rhai Masnach Deg (*Fairtrade*) sy’n golygu bod y ffermwyr oedd yn tyfu a hel y ffa coco i wneud y siocled yn cael pris teg am eu gwaith.

Mae’r ffermwyr wedyn yn gallu gyrru eu plant i’r ysgol a chael bywyd gwell i’w teuluoedd.

Hefyd, am bob wy sy’n cael ei werthu mae arian yn cael ei roi at elusen arbennig – Elusen Funzi-Bodo

**Sleid 4: Map yn dangos Funzi a Bodo**

Pentrefi bach yn Kenya ydy Funzi a Bodo.

Maen nhw’n brin iawn o bethau sylfaenol bywyd, gan gynnwys dŵr glân a thoiledau.

**Sleid 5: Helpu pobl Funzi a Bodo**

Mae'r elusen yn helpu i dalu am addysg a hyfforddiant yno, yn gofalu am bobl sâl ac anabl, ac yn helpu teuluoedd i ddechrau busnesau bach.

**Sleid 6: Wyau Pasg**

Dyma wyau siocled sy’n gwneud llawer o ddaioni!

Ac mi rydyn ni i gyd yn hoffi helpu eraill. Does neb eisiau bod yn hunanol neu’n flin (yn gas). Rydyn ni’n teimlo’n llawer gwell pan rydyn ni’n gallu gwneud rhywun arall deimlo’n hapus ac yn llawen. Rydyn ni’n cael ein dysgu yn y Beibl bod rhoi yn well na derbyn a bod Duw yn hoffi rhoddwr llawen.

**Sleid 7: Pobl sy’n ein caru**

Pobl sy’n ein caru ni sy’n rhoi wyau Pasg i ni. Dad a mam, taid a nain/tad-cu a mam-gu. (Efallai gall y plant enwi rhai o’r bobl sy’n rhoi wyau iddyn nhw- Anti Joyce, Wncwl John ayb.)

Dydyn nhw ddim yn disgwyl cael dim yn ôl chwaith! Dyna beth braf i ni fel plant, derbyn anrheg heb orfod gwario’n harian i roi anrheg yn ôl iddyn nhw.

Am eu bod nhw’n ein caru ni maen nhw’n rhoi yn hael i ni.

Diolch yn fawr i bawb sy’n prynu wy Pasg i blentyn heb ddisgwyl dim yn ôl.

*(lleisiau gwahanol)*

*Mae nain (mam-gu) yn dweud ei bod hi wrth ei bodd yn prynu pethau i mi!*

*Ac mae taid (tad-cu) yn dweud yr un peth!*

Yma yng ........................ rydyn ni’n blant lwcus iawn.

Mae wyau Pasg yn anrhegion braf i’w derbyn – yn enwedig y rhain (*cyfeirio at y sgrin*), gan eu bod yn helpu pobl i wella eu bywydau.

Dyma Wyau Pasg da – rhai sy’n atgoffa ni am gariad ein teuluoedd a charedigrwydd pobl yn rhoi arian i helpu eraill.

A dyma beth yw neges y Pasg hefyd – neges am gariad Duw aton ni ac am rodd arbennig ganddo i bobl y byd.

**Sleid 8: Iesu’n gweddïo yng Ngardd Gethsemane**

Ar un nos Iau arbennig, roedd Iesu yn gweddïo yng Ngardd Gethsemane.

Roedd o’n gwybod bod rhywbeth dychrynllyd iawn am ddigwydd iddo.

Roedd o’n gweddïo ar Dduw er mwyn iddo gael nerth i ddal ati a gwneud yr hyn oedd rhaid iddo ei wneud.

**Sleid 9: Pedr yn torri clust Malchus**

Daeth milwyr i’r ardd i arestio Iesu. Gwylltiodd Pedr, un o ffrindiau Iesu, pan welodd beth oedd yn digwydd.

Tynnodd ei gyllell o’i boced a thorri clust un o’r dynion i ffwrdd.

Dwedodd Iesu, “Cadw dy gleddyf! Wyt ti'n meddwl mod i ddim yn barod i ddioddef, ac yfed o'r cwpan chwerw mae'r Tad wedi'i roi i mi?”

Doedd Iesu ddim eisiau i neb gael anaf. Roedd o’n gwybod bod cael ei arestio yn rhan o gynllun Duw ar ei gyfer.

**Sleid 10: Iesu yn nhŷ Caiaffas**

Aeth y milwyr ag e i dŷ Caiaffas y Prif Offeiriad.

Er bod Iesu heb wneud dim byd o’i le fe ddwedwyd celwydd mawr amdano.

Roedd yr arweinwyr Iddewig eisiau ei ladd.

Roedden nhw’n genfigennus ohono am fod y bobl yn ei hoffi ac yn gwrando arno’n dysgu am Dduw.

**Sleid 11: O flaen Peilat**

Roedd Peilat, y llywodraethwr Rhufeinig, yn gwybod bod Iesu’n gwbl ddieuog. Dwedodd, *“Dw i ddim yn ei gael yn euog o unrhyw drosedd.”*

Dwedodd Peilat wrth y dorf a’r arweinwyr Iddewig,

“Mae'n arferiad i mi ryddhau un carcharor i chi adeg y Pasg. Ydych chi eisiau i mi ryddhau hwn, ‛Brenin yr Iddewon‛?”

“Na!” medden nhw, gan weiddi eto, “Dim hwn. Barabbas dyn ni eisiau!”

Terfysgwr a llofrudd oedd Barabbas ac roedd e yn y carchar.

**Sleid 12: Chwipio Iesu**

Roedd gan Peilat ofn y bobl, felly dyma fe’n gorchymyn i Iesu gael ei chwipio.

Yna aeth Peilat allan eto a dweud wrth y dyrfa, “Dw i'n dod ag e allan eto, i chi wybod mod i **ddim** yn ei gael e'n euog o unrhyw drosedd.”

Y foment y gwelodd y prif offeiriaid a'u swyddogion e, dyma nhw'n dechrau gweiddi, “Croeshoelia fe! Croeshoelia fe!”

**Sleid 13: Croeshoelio Iesu**

Yn y diwedd dyma Peilat yn gadael iddyn nhw gael eu ffordd, ac yn rhoi Iesu i'w groeshoelio.

Aeth allan, yn cario'i groes, i'r lle sy'n cael ei alw Lle y Benglog (‛Golgotha‛ yn Hebraeg).

**Sleid 14: Croeshoelio Iesu**

Yno, dyma nhw'n hoelio Iesu ar groes, a dau arall hefyd – un bob ochr iddo, a Iesu yn y canol. Roedd ffrindiau Iesu yn drist iawn.

Yn union cyn iddo farw dywedodd Iesu, ‘Gorffennwyd’.

Yna, dyma un o'r milwyr yn trywanu Iesu yn ei ochr gyda gwaywffon, a dyma ddŵr a gwaed yn llifo allan.

**Sleid 15: Claddu Iesu**

Dyma rhai o ffrindiau Iesu yn cymryd ei gorff, yn ei lapio mewn llieiniau ac yn ei osod mewn bedd wedi naddu yn y graig.

Roedd Iesu wedi dweud y byddai’n dod yn ôl yn fyw ymhen dau ddiwrnod, ac roedd yr arweinwyr Iddewig yn poeni am hyn. Fe aethon nhw at Peilat a gofyn am help.

**Sleid 16: Claddu Iesu**

Cymerwch filwyr,” meddai Peilat, “ac ewch i wneud y bedd mor ddiogel ag y gallwch chi.”

Felly dyma nhw'n mynd a gosod sêl ar y garreg oedd dros geg y bedd, a rhoi milwyr i'w gwarchod.

Ond digwyddodd rhywbeth rhyfeddol iawn.

Atgyfododd Iesu!

Daeth yn ôl yn fyw ar y Dydd Sul. Roedd y bedd yn wag.

Doedd dim ots am y garreg fawr! Doedd dim ots am y milwyr!

Doedd neb yn gallu stopio Duw rhag codi Iesu yn ôl yn fyw!

Ymddangosodd Iesu i dros 500 o bobl ar ôl iddo ddod yn ôl yn fyw.

**Sleid 17: Yr adnod isod.**

Roedd ffrindiau Iesu yn dathlu’n llawen am ei fod yn fyw.

Fe atgyfododd yn fywo’r bedd ar y trydydd dydd.

Mae’r wyau sy’n cael eu rhoi adeg y Pasg yn symbol o nifer o bethau:

1. O fywyd newydd

2. O’r bedd gwag

3. O gariad, wrth roi anrheg heb ofyn dim yn ôl.

Meddai’r Beibl yn Ioan 3:16 -

*“Ydy, mae Duw wedi caru'r byd cymaint nes iddo* ***roi*** *ei unig Fab, er mwyn i bwy bynnag sy'n credu ynddo beidio mynd i ddistryw ond cael bywyd tragwyddol.*

**Sleid 18: Wyau a Masnach Deg**

Mae’r wyau arbennig yma yn gwneud daioni; yn helpu eraill ac yn dathlu atgyfodiad Iesu Grist ar y trydydd dydd wrth roi’r neges am y Pasg Cristnogol gyda’r wyau.

I Gristnogion mae’r Pasg yn amser i ddathlu bod Iesu Grist yn fyw.

Neges o gariad ac o obaith sy’n cael ei ddathlu adeg y Pasg. Efallai y tro nesaf welwn ni wyau fel rhain ar y silff yn y siop y byddwn ni’n cofio am hanes Iesu Grist.

Diolch am ddathlu’r Pasg gyda ni.

**Gweddïwn:**

Ein Tad, diolch i Ti am neges y Pasg: neges o fywyd newydd a gobaith. Diolch i Ti am Iesu, sy’n fyw o hyd yn y nefoedd. Diolch am y bobl sy’n ein caru ni ac sy’n rhoi yn hael i ni o ddydd i ddydd. Diolch i ti am dy gariad Di hefyd, yn rhoi teuluoedd a ffrindiau i ni. Ein Tad, helpa ni i ddathlu’n Pasg yn llawen. Amen.